Tweejarige verdrink tragies tydens gesin se vakansieAnet Maré (Foto: Nicole Maré, Facebook) Die tweejarige Anet Maré is Maandag in Amanzimtoti in KwaZulu-Natal oorlede nadat sy in ŉ swembad geval en verdrink het. Johan Maré, Anet se oom, het Vrydag aan Maroela Media gesê die gesin het pas by hul vakansieverblyf aangekom en nadat hulle afgepak het, het hulle rustig op die bank naby die skuifdeur gesit. Anet het van haar pa se skoot afgeklim en op haar fietsie op die stoep begin ry. “Daar is slegs ŉ muurtjie tussen die stoep en die swembad en Anet het in die swembad beland,” verduidelik Johan. Toe hulle haar uit die swembad haal, het haar hartjie nog dof geklop en sy is dadelik na ŉ hospitaal geneem. Volgens Johan het paramedici byna twee uur lank tevergeefs gespook om haar by te kry en sy is dood verklaar. “Dit was ŉ fratsongeluk, daar is geen nalatigheid ter sprake nie,” het Johan beklemtoon. Hy voeg by Willie en Nicole het gesukkel om swanger te raak. “Anet was regtig ŉ klein wonderwerkie.” Anet het op 4 Januarie haar tweede verjaarsdag gevier en die familie het Sondag nog saam partytjie gehou. Sy word Saterdag om 11:00 uit die Meyerton Katolieke Kerk begrawe.